Per Ørum Jørgensen (KD), 2011-02-24:
Tak for det, og tak for en god og konstruktiv debat.
Jeg synes, at det er utrolig opløftende, at vi igen i Folketinget debatterer familiepolitik.
Det har altid været et højt profileret område for Kristendemokraterne, og det vil det også fremdeles være.
Jeg synes måske ikke, at jeg sådan er voldsomt opløftet i forhold til regeringens intentioner om at komme med nye forslag om det, men trods alt var der jo mange pæne løfter i den henseende.
Jeg synes egentlig efterhånden, hvis vi også skal give det her et værdipolitisk præg, at man ser, at pengedebatten fylder det hele, når det gælder den danske politik.
Det handler utrolig meget om økonomi og penge og alt for lidt om, hvad det er, der giver borgerne livskvalitet.
Netop det spørgsmål, som betyder allermest for langt de fleste borgere, er jo det med de nære omgivelser, det er spørgsmålet om deres familieliv.
Derfor er det jo selvfølgelig helt, helt centralt trods finanskrisen, at vi også imødekommer ønsket fra borgerne om, at der er fokus på, hvad det er, der giver borgerne livskvalitet, og at det ikke kun kommer til at handle om penge.
Det er ikke bare en tendens, som Kristendemokraterne vil bringe ind i det danske Folketing.
Det er noget, vi ser Cameron i England bruge mange ressourcer på; det er noget, vi ser Sarkozy i Frankrig bruge mange ressourcer på, netop at sætte fokus på det – som en slags refleksion oven på finanskrisen og som refleksion oven på den opgangsperiode, som mange lande jo har oplevet igennem de senere år – og på, hvad det egentlig er, der betyder noget for folks hverdag.
Der er det altså vigtigt at have familiepolitikken helt fremme på den politiske dagsorden.
Der er mange partier, som taler om skattelettelser – mange er måske så meget sagt, men der er i hvert fald nogle stykker, som er meget optaget af skattelettelser i forhold til at skabe vækst – men det, der egentlig er interessant, når man ser undersøgelser, og hvis man hører de udenlandske eksperter, som vi jo har brug for i Danmark til at skabe væksten, er, at det jo ikke er på grund af skattetrykket, at de vælger at bosætte sig i Danmark.
Der kom en undersøgelse for nylig, hvor man konkluderer, at ni ud af ti eksperter fremhæver det forhold, at danske arbejdspladser respekterer medarbejdernes familieliv, og stort set alle glæder sig over den personlige sikkerhed og det rene miljø.
Det er meget sjovt at se, at det altså er de bløde værdier, der tiltrækker udenlandske eksperter.
Det er vores velfærdssamfund.
Så faren er jo, at vi er så optaget af økonomi og penge, at vi egentlig glemmer det, som gør, at mange fra udlandet faktisk har lyst til at opholde sig i Danmark og arbejde i Danmark og dermed give værdi til det danske samfund.
Derfor er jeg også glad for, at Kristendemokraterne i forbindelse med finansloven fik nedsat en værdikommission, hvor netop familiepolitikken er et væsentligt element, og hvor vi lægger op til en folkelig debat om familiernes vilkår, herunder også børns opvækst, børns opdragelse.
Og der er det ganske givet familien, der betyder noget, uanset om vi taler om det fra børnenes perspektiv, fra bedsteforældrenes perspektiv eller fra forældrenes perspektiv.
Så jeg vil egentlig gerne sige tak for en rigtig god debat, og så kan jeg garantere, at Kristendemokraterne vil sætte det her spørgsmål på dagsordenen flere gange og kontinuerligt i Folketinget, så vi ikke glemmer, at der er andet, der betyder noget her i Danmark, end penge og økonomi.